Yhteinen ehdotus NEUVOSTON ASETUS tietyistä Liberiaan kohdistuvista rajoittavista toimenpiteistä annetun asetuksen (EY) N:o 234/2004 muuttamisesta /* JOIN/2014/02 final - 2014/0009 (NLE) */





PERUSTELUT (1) Tietyistä Liberiaan kohdistuvista rajoittavista toimenpiteistä annetulla neuvoston asetuksella (EY) N:o 234/2004 kielletään sotilaalliseen toimintaan liittyvän teknisen ja taloudellisen avun antaminen Liberiassa oleville valtiosta riippumattomille henkilöille, yhteisöille tai elimille tai käytettäväksi Liberiassa. (2) Yhdistyneiden kansakuntien turvallisuusneuvosto antoi 10. joulukuuta 2013 päätöslauselman 2128 (2013), jolla vahvistetaan päätöslauselman 1521 (2003) 2 kohdassa määrätty ja päätöslauselman 1683 (2006) 1 ja 2 kohdassa, päätöslauselman 1731 (2006) 1 kohdan b alakohdassa, päätöslauselman 1903 (2009) 3, 4, 5 ja 6 kohdassa ja päätöslauselman 1961 (2010) 3 kohdassa muutettu aseidenvientikielto, ja muutetaan asiaan liittyviä ilmoitusvelvollisuuksia. (3) Yhdistyneiden kansakuntien turvallisuusneuvosto päätti, että ei-tappavista tarvikkeista ja niihin liittyvästä koulutuksesta ei enää tarvitse tehdä ilmoitusta ja että Liberian viranomaisilla on ensisijainen velvollisuus ilmoittaa pakotekomitealle kaikista tappavien aseiden ja niihin liittyvien tarvikkeiden toimituksista tai kaikesta Liberian hallitukselle annetusta sotilastoimintaan tai muuhun turvallisuusalan toimintaan liittyvästä avusta, neuvonnasta tai koulutuksesta. (4) Neuvosto antaa lähiaikoina päätöksen yhteisen kannan 2008/109/YUTP muuttamisesta tältä osin. (5) Unionin lisätoimet ovat tarpeen, jotta tietyt näistä toimenpiteistä voidaan panna täytäntöön. (6) Unionin ulkoasioiden ja turvallisuuspolitiikan korkea edustaja ja Euroopan komissio ehdottavat, että asetusta (EY) N:o 234/2004 muutetaan vastaavasti. 2014/0009 (NLE) Yhteinen ehdotus NEUVOSTON ASETUS tietyistä Liberiaan kohdistuvista rajoittavista toimenpiteistä annetun asetuksen (EY) N:o 234/2004 muuttamisesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 215 artiklan, ottaa huomioon 12 päivänä helmikuuta 2008 hyväksytyn neuvoston yhteisen kannan 2008/109/YUTP[1] Liberiaan kohdistuvista rajoittavista toimenpiteistä, ottaa huomioon unionin ulkoasioiden ja turvallisuuspolitiikan korkean edustajan ja Euroopan komission yhteisen ehdotuksen, sekä katsoo seuraavaa: (1) Neuvoston asetuksessa (EY) N:o 234/2004[2] kielletään yleisesti sotilaalliseen toimintaan liittyvän teknisen neuvonnan, avun ja koulutuksen sekä rahoituksen tai taloudellisen avun antaminen Liberiassa oleville henkilöille, yhteisöille tai elimille. (2) Yhdistyneiden kansakuntien turvallisuusneuvosto antoi 10. joulukuuta 2013 päätöslauselman 2128 (2013), jolla vahvistetaan päätöslauselman 1521 (2003) 2 kohdassa määrätty ja päätöslauselman 1683 (2006) 1 ja 2 kohdassa, päätöslauselman 1731 (2006) 1 kohdan b alakohdassa, päätöslauselman 1903 (2009) 3, 4, 5 ja 6 kohdassa ja päätöslauselman 1961 (2010) 3 kohdassa muutettu aseidenvientikielto, ja muutetaan asiaan liittyviä ilmoitusvelvollisuuksia. (3) Neuvosto hyväksyi... päivänä tammikuuta 2014 päätöksen 2014/.../YUTP[3], jolla muutetaan yhteistä kantaa 2008/109/YUTP tältä osin. (4) Osa näistä toimenpiteistä kuuluu Euroopan unionin toiminnasta tehdyn sopimuksen soveltamisalaan, minkä vuoksi niiden täytäntöön panemiseksi tarvitaan unionin tason sääntelyä erityisesti sen varmistamiseksi, että talouden toimijat soveltavat niitä yhdenmukaisesti kaikissa jäsenvaltioissa. (5) Neuvoston asetus (EY) N:o 234/2004 olisi sen vuoksi muutettava vastaavasti, ON HYVÄKSYNYT TÄMÄN ASETUKSEN: 1 artikla Muutetaan asetus (EY) N:o 234/2004 seuraavasti: 1) Korvataan 3 artiklan 1 kohdan b alakohta seuraavasti: ”b) yksinomaan humanitaariseen tai suojelukäyttöön tarkoitettuihin ei- tappaviin tarvikkeisiin liittyvän teknisen avun antamiseen.” 2) Korvataan 4 artikla seuraavasti: ”4 artikla Liberian hallitukselle 1 artiklassa määritellyn sotilastoimintaan tai muuhun turvallisuusalan toimintaan liittyvän avun antamista suunnittelevien luonnollisten henkilöiden ja oikeushenkilöiden sekä yhteisöjen ja elinten on tehtävä etukäteen ilmoitus liitteessä I luetelluilla verkkosivuilla ilmoitetuille toimivaltaisille viranomaisille siinä jäsenvaltiossa, joka on niiden asuin- tai sijoittautumispaikka. Tällaisessa ilmoituksessa on oltava kaikki asiaan liittyvät tiedot, mukaan lukien soveltuvin osin tarkoitus, loppukäyttäjä, tekniset eritelmät, toimitettavien laitteiden määrät, toimittaja, ehdotettu toimituspäivämäärä, kuljetustapa ja toimitusten kuljetusreitti. Asiaankuuluvat tiedot saatuaan asianomainen jäsenvaltio ilmoittaa niistä yhteistyössä Liberian hallituksen kanssa pakotekomitealle, ellei Liberian hallitus ei ole antanut kyseistä ilmoitusta Yhdistyneiden kansakuntien turvallisuusneuvoston päätöslauselman 2128 (2013) 2 kohdan b alakohdan ii ja iii alakohdan mukaisesti.” 2 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja [1] EUVL L 38, 13.2.2008, s. 26. [2] Neuvoston asetus (EY) N:o 234/2004, annettu 10 päivänä helmikuuta 2004, tietyistä Liberiaan kohdistuvista rajoittavista toimenpiteistä ja asetuksen (EY) N:o 1030/2003 kumoamisesta (EUVL L 40, 12.2.2004, s. 1). [3] Neuvoston päätös (täydellinen nimi), (EUVL L...).